## Pravilnik o tehničkim i mjeriteljskim zahtjevima za ovlašćivanje servisa za pripremu uređaja za pokazivanje obujma za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu uređaja za pokazivanje obujma za ovjeravanje

# DRŽAVNI ZAVOD ZA NORMIZACIJU I MJERITELJSTVO

2706

Na temelju članka 8. stavak 5.
Zakona o mjeriteljstvu (»Narodne novine«, broj 163/03.) ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU UREĐAJA ZA POKAZIVANJE OBUJMA ZA OVJERAVANJE

I. OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tje­vi za ovlašćivanje servisa za pripremu uređaja
za pokazivanje obujma za ovjeravanje (u daljnjem tekstu: pokazni uređaji).

Članak 2.

Ovlašteni servis (u daljnjem
tekstu: servis) pregledava, popravlja i ispituje pokazne uređaje radi pripreme
za ovjeravanje, a Državni zavod za normizaciju i mjeriteljstvo (u daljnjem
tekstu: Zavod) ovjerava pokazne uređaje.

Članak 3.

Priprema pokaznih uređaja za
ovjeravanje, u smislu ovoga pravilnika, podrazumijeva pregled i, po potrebi,
popravak pokaznih uređaja (servisiranje), pripremu pokaznih uređaja za
ispitivanje, pripremu uređaja za ispitivanje pokaznih uređaja, ispitivanje
pokaznih uređaja, tj. provjeru mjeriteljskih značajki pokaznih uređaja te
pisanje izvješća o ispitivanju pokaznih uređaja.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispunjavati zahtjeve
propisane zakonom i zahtje­ve koji se odnose na:

1. opremu za ispitivanje
pokaznih uređaja

2.
prostor za ispitivanje pokaznih uređaja

3.
radnike

4.
propisanu dokumentaciju.

Članak
5.

Potrebna
oprema za ispitivanje pokaznih uređaja je:

1)
uređaj za ispitivanje funkcionalnosti računala – elektro­nič­kih brojila (propisuje
proizvođač)

2)
osciloskop

3)
simulator mjernog uređaja (generator impulsa) – simulator istjecanja tekućine

4)
uređaj s elektromotornim prigonom i dvije etalonske broj­čaničke glave za
istovremeni prikaz kompenzirane i nekompenzirane količine

5)
živini termometri mjernih područja od – 38 °C do + 10 °C i od 0 °C do 50 °C
najmanjeg podjeljka od 0,1 °C za kontrolu generirane temperature

6)
temperaturna kupka s indikatorom generirane temperature

7)
uređaj s elektromotornim prigonom i etalonskom broj­ča­ni­čkom glavom

8)  termometar podjeljka od 0,5 °C

Sklop
za ispitivanje i ovjeravanje računala (elektroničkih bro­jila) čine uređaji pod
točkama 1, 2, 3 i 8.

Sklop
za ispitivanje i ovjeravanje uređaja za pretvorbu (temperaturnih kompenzatora)
čine uređaji pod točkama 4, 5, 6 i 8.

Sklop
za ispitivanje i ovjeravanje pokaznog uređaja (broj­čaničke glave) brojila čine
uređaji pod točkama 7 i 8.

Članak
6.

Servis
treba biti opremljen osobnim računalom (PC) s mo­guć­nošću spajanja na internet
i povezivanja s bazom podataka Zavoda.

Članak
7.

Servis
mora imati prostoriju za ispitivanje pokaznih uređaja koja mora ispunjavati ove
uvjete:

1.
mora biti čista, suha i dovoljno prostrana za neometano ispitivanje i
ovjeravanje pokaznih uređaja

2.
mora biti dovoljno prostrano za smještaj potrebne opreme

3.
mora biti zaštićeno od izravna sunčeva utjecaja

4.
u njoj i njezinoj okolici ne smije biti izvora vibracija što bi moglo utjecati
na točnost mjerenja

5.
mora imati police ili ormar za smještaj pokaznih uređaja koji se ispituju

6.
mora imati police ili ormar za smještaj pokaznih uređaja koji su ovjereni

7.
u prostoru mora biti kontrolni termometar za mjerenje temperature zraka radnog
okoliša mjernog područja od 15 °C do 25 °C kojemu najmanji podjeljak pokazuje
najviše 0,5 °C

8.
mora imati dnevnu i električnu rasvjetu.

Članak
8.

Temperatura radnog okoliša mora
za vrijeme ispitivanja protočnih mjerila biti u granicama od 15 °C do 25 °C.

Članak 9.

Izvori grijanja moraju biti
najmanje 1 m udaljeni od opreme, tj. od mjesta gdje se obavlja ispitivanje
pokaznih uređaja.

Članak 10.

Servis mora imati najmanje dva
radnika koji obavljaju poslove pripreme za ovjeravanja protočnih mjerila.

Radnici
iz stavka 1. ovoga članka moraju imati najmanje SSS tehničkog smjera i 3 godine
radnog iskustva na poslovima ispitivanja, proizvodnje ili servisiranja pokaznih
uređaja, ili KV tehničke struke i najmanje 4 godine radnog iskustva na
poslovima ispitivanja, proizvodnje ili servisiranja pokaznih uređaja te moraju
poznavati propise kojima su opisani postupci i metode ispitivanja pokaznih
uređaja.

Članak
11.

Servis
mora imati ovu dokumentaciju:

1.
registracijski akt ili rješenja o obrtu i obrtnicu

2.
radne knjižice zaposlenih osoba

3.
propise iz područja ispitivanja i ovjeravanja pokaznih uređaja

4.
naputak proizvođača o upotrebi opreme za ispitivanje

5.
naputak o održavanju i praćenju ispravnosti opreme za ispitivanje

6.
obrasce zahtjeva za ovjeravanje pokaznih uređaja, izvješća o ispitivanju
pokaznih uređaja i dr.

7.
preslike rješenja o odobrenju tipa mjerila za pokazne uređaje koji se
ovjeravaju kod pravne osobe odnosno servisa

8.
popis opreme za ispitivanje s tehničkim podacima i datumima ovjeravanja i/ili
umjeravanja i ovjernicama i/ili potvrdama o umjeravanju za svako mjerilo i/ili
etalon koje je sastavni dio ove opreme.

Članak
12.

Servis
tijekom svog rada mora:

1.
pripremati za ovjeravanje pokazne uređaje koji imaju valjano rješenje o
odobrenju tipa mjerila, u skladu s odobrenom postupku ispitivanja pokaznih
uređaja

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje pokaznih uređaja s valjanom ovjernicom ili potvrdom o
umjeravanju

3.
najmanje jednom godišnje obavješćivati Zavod o obavlje­nim ovjeravanjima
odnosno umjeravanjima svoje mjerne opreme

4.
najmanje jednom godišnje sudjelovati u usporedbenim ispitivanjima na zahtjev
Zavoda.

Članak
13.

Servis
mora čuvati izvješća o ispitivanju na elektroničkom mediju ili u tiskanom
obliku najmanje 3 godine od dana njegove pravomoćnosti.

III. PRIJELAZNE I ZAVRŠNE
ODREDBE

Članak 14.

Servisu koji ispunjava uvjete
propisane ovim pravilnikom izdaje se rješenje koje važi najdulje 3 (tri) godine
od dana njegove pravomoćnosti.

Članak
15.

Do ovlaštenja servisa, u smislu
odredaba ovog pravilnika, poslove ovlaštenog servisa obavljat će pravne ili
fizičke osobe koje su za poslove pripreme za ovjeravanje pokaznih uređaja bile
ovlaštene na temelju Pravilnika o uvjetima osnivanja laboratorija za pregled
pokaznih uređaja sprava za mjerenje tekućih goriva (»Narodne novine«, 53/91).

Članak 16.

Ovaj pravilnik stupa na snagu
osmoga dana od dana objave u »Narodnim novinama«.

Klasa: 011-02/04-07/25
Urbroj: 558-03/7-04-1
Zagreb, 26. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2706